khistorydata/jeongjo-sjw-relations huggingface dataset:
정조 18년 · 목
政院以雲羽等莫重命牌經宿闕外終不承膺請幷從重推考敎以飭敎何如焉敢更爲啓辭乎若能嚴飭豈敢如是況皆無情勢則尤焉敢留牌經宿以此以彼萬萬駭然仍以前牌各別催促○敎曰昨今雨司擧措極爲駭然經宿留牌闕外寧有如許紀綱今於詢問之下始以不參於昨日賓對難以承召於循例之牌爲對又以此時雖前啓不可傳之爲對者尤爲駭然凡事皆有體叚臺閣擧措尤何等自別則焉敢以無稽之言不然之語强覓爲說此而一向假借豈不有關國綱當該諸臺爲先下義禁府重勘其代政官牌招開政差出承宣事尤爲駭然職在出納之地若能嚴加察飭豈有如許酬應乎都承旨以下在院承旨一幷遞差其代亦令今日政差出待下批牌招察任
정조 18년 · 강
有政吏曹判書閔鍾顯參議李勉兢進
정조 18년 · 목
以洪明浩申大升洪義榮尹長烈韓光近李晉秀爲承旨洪聖淵爲大司諫申大尹爲執義李城輔爲掌令崔鎭夏曹喜有爲持平沈興永爲獻納李萬榮崔時淳爲正言林蓍喆爲同敦寧
정조 18년 · 강
以李羲甲爲校理尹益烈爲副校理朴吉源爲副修撰前望也旋命益烈禁推以姜儐代之前望也
정조 18년 · 목
敎曰違牌及受由玉堂許遞前望單子入之待下批牌招察任○益烈再違政院捧入罷職傳旨敎曰今聞無情勢而無端再違云紀綱所在駭然甚矣爲先遞差禁推其代前望單子入之待下批牌招不能申飭之承旨亦爲推考
정조 18년 · 강
命頹壓民家恤典卽爲分給
정조 18년 · 목
漢城府以北部一戶全家頹壓一戶頹多完少西部二戶頹多完少東部一戶頹多完少啓敎以恤典令該廳卽爲分給事分付
정조 18년 · 강
命十六日日次儒生殿講行於十八日以製述爲之
정조 18년 · 목
政院以來十六日日次儒生殿講日次啓稟敎以近年每以此講行於十八日以製代講居首者賜第名雖日次實爲此日之識慶今番亦於十八日以製述爲之處所臨時更稟自今日朝食堂到記至十七日朝食堂修整書啓事分付成均館
정조 18년 · 강
副修撰南履翼疏陳春秋兼銜應避之嫌賜例批
정조 18년 · 목
與副校理姜儐爲親査也
정조 18년 · 강
以李魯述李益運爲承旨前聖也
정조 18년 · 강
同敦寧林蓍喆疏陳無敦寧賜例批
정조 18년 · 강
檢閱吳泰曾以左相金履素處傳諭後復路馳啓
정조 18년 · 목
狀啓以爲臣敬奉聖諭今月初七日馳到長城府傳諭于左議政金履素所住處則以爲臣負萬戮猶輕之罪而荷再造罔極之恩善地薄竄曲賜全保卽者千萬意外忽伏承待宥之恩繼以復授相職之命絲綸節重誨諭申複王人儼臨於下土觀聽皆爲之聳動臣拜稽袛奉如夢非眞噫向來之自干自速罔非人臣之極罪苟究其由臣實爲首其何敢以乍謫旋宥諉以已經勘齗而抗顏於人類也哉今使臣得蒙厚恩還歸舊盧猶且沒齒感祝歌詠聖澤至於政府之重叨尤豈是夢寐所到者乎臣之已試蔑效隨處債誤之狀聖上之所俯燭通朝之所共知而況自今審罪犯以後震懍惶悸忽忽忘生不敢以恒人自處亦已久矣則今玆復授之命殆亦臣命卒之秋也縱荷聖慈不忍終棄亦豈容重加拂拭使四方有所竊議刑政一任寬弛而不之恤乎自逢今月祝崗歡慶之忱卽是擧國臣民之所同恩宥之下不敢遲徊今方作行前進而去就一節初非可論謹當於行到近京之後冒死申籲以冀終始生成之恩云矣臣則明日先爲復路
정조 18년 · 목
漢城府以東部一戶完少頹多南部小戶一戶完多頹少啓敎以恤典令該廳卽爲分給事分付
정조 18년 · 목
大尹違牌政院捧入罷職傳旨敎以聞有實故許遞
정조 18년 · 목
內閣啓本待敎李存秀以往固勿論來猶可責爲目置諸上考以漸覺蔗味其家有孫上改書下抄啓文臣崔光泰以屢占魁選可知實才爲目置諸上考以如許富手今始初見上改書下金近淳以講課雖疏經幄故恕爲目置諸上考以恥言經旨負國忝先中改書下李存秀以講宜加勉製則被選爲目置諸上考以好是信以澁亦非怠上改書下洪樂浚以素有文名何不肄講爲目置諸中考以昩於談經於何藉手中改書下金熙洛以選號至榮課宜益勵爲目置諸中考以遜於庭對盍肄各體上改書下尹致永以屢試輒殿宜益勉勵爲目置諸中考以久當鍊精所貴誠勤上改書下具得魯以講製俱殿盍勉勤習爲目置諸中考盍勉勤習以妨工何事改書下申絢以化洽作成工勉製讀爲目置諸中考以純是生疏宜責來效上改書下洪命周以講猶步趣製則違格爲目置諸中考以講猶知方製當姑恕上改書下權晙貶坐不參宜施例警李勉昇熟聞文才胡殿屢試柳台佐闕參胡爲按例而警宋冕載旣習口讀倘加識解鄭取善豈直成誦宜思探奧幷中領籤鄭學溫薄藝何論職事宜勤中監書崔應模醉不愼口下禮曹啓本童蒙敎官崔昌迪以貶坐闕禮爲目置諸中考以經義該洽將欲陞秩上改書下刑曹啓本正郞徐潞修以貶坐不參爲目置諸中考以何敢稽肅上改書下京畿監司徐龍輔啓本交河郡守丁載運疵政未聞稽報宜警陽城縣監權䘩治懋從容戒在因循漣川縣監金養直其奈民謗有難屢恕陰升縣監尹命基初政方勵頉報何遽幷中忠淸監司李亨元啓本淸州牧使安廷鐸戒在剛制治則鍊熟石城縣監許霔旣知通鍊勖哉詳密稷山縣監金在明戢猾方嚴稽報是警成歡察訪吳翼煥其餘奚觀幷中全羅監司李書九啓本寶城郡守閔琇所貴謹拙盍思奮勵昌平縣令趙光存志在完役事或欠商高敝縣監朴行胤所取多質益勉自斷興陽縣監朴宗正何憂劇縣薄警晚衙濟原察訪崔逵翰久曠由病幷中慶尙監司趙鎭宅啓本靑松府使曺允精警宜加勉謗豈盡信草溪郡守權逴政固無疵客胡有謗興海郡守權宜一戢史或疏課武則勤咸安郡守朴思弼初當百里疏闇姑恕奉化縣監林最遠才拙矯弊惠優蠲賦咸昌縣監金成鎭譽播矯瘼勉在束濕靈山縣監金守曾行固敦睦政或柔懦幽谷察訪李英耆過杖宜愼金泉察訪權聖應益勉剛克召村察訪金獻行戒在疏率幷中黃海監司李泰永啓本平山府使李鉉重臨歸招謗難以曲恕金川郡守李命瑀穌殘是勉稽報宜警幷中江原監司沈晉賢啓本金城縣令朴英源事事錯了屢飭罔效下咸鏡監司金華鎭啓本德源府使李雲祜恤民旣勤濫杖姑恕明川府使梁成龜稍欲殫竭姑觀方來幷中
정조 18년 · 강
重推兵曹刑曹褒貶磨勘堂上
정조 18년 · 목
承旨洪明浩啓言伏見兵曹褒貶啓本則本曹佐郞柳憲周只書題目不書等第事極未安請當該磨勘堂上幷重推從之敎以改磨勘以入○承旨李益運啓言伏見刑曹褒貶啓本則捕盜部將等第旣書勤字又書上字疊床違例事甚未安請當該磨勘堂上幷重推從之敎以改磨勘以入
정조 18년 · 강
平安道按覈御史李相璜復命
정조 18년 · 목
書啓略曰臣於本月初一日伏奉平安監營按査之敎與本道觀察使金思穆眼同會査而臣又發關於江東縣監申大羽順安縣監金其豐使之同參査事蓋庚寅辛卯年監司趙曮贓案之登於道査者其條有三一曰徵債錢十萬兩之歸於私用也一曰請得備局別餉庫錢七萬八千兩之虛文書去來也一曰發賣剩錢四十六萬二千餘兩之私自取用也前右尹趙鎭寬之爲其父訟冤則一皆反是有曰徵債錢則貿穀三萬二千餘石添付各庫以資將士支放之需備局錢則排朔創設之初先爲貸用而及至翌年皆已準報備局發賣小米八萬石則以輕價出給於江邊邑鎭則一石十兩之說初不近似且京司穀一萬五千一百一十石則初不請得於該司而自該司送差人發賣則其剩餘多少初無關涉云語相矛盾事難憑信其在綜名核實之道尤宜各別審愼而顧臣旣無經歷本事且係年久文書則缺落居多詞證則憑問少人按査之啓未免草草惶隕慚恧靡所容措應問二十人內生存者只有五人故先爲發問目取招而其中招辭之可以考據者玆以謄啓庚寅年戶房營吏宋在心招內以爲備局請得八萬石中三萬二千餘石以詳定元價將土支放次貿置各庫餘數庚寅年間江邊農事未免大歉市直騰踊民不聊生故每石以三兩五錢定價發賣於江邊諸邑而分俵石數發賣邑鎭當在於其時謄錄別餉庫錢七萬八千兩貸用事初非直爲取用於別餉庫中別餉庫錢只有封不動條故遷動爲難但以貸用於別餉庫樣論報備局而其實則以他各庫所在錢取用及至翌年自備還報於他各庫京各司發賣各其差人持關文下來故從自願分定於列邑則差人之從中取剩非營門之所知帳籍紙戶籍紙續案紙等價卽每式年自營門出給各邑者而庚寅年亦爲依前出給至於江界發賣每石十兩之說尤爲孟浪江邊尤甚邑之發賣米價皆以三兩錢數行關分排則江界一邑豈有獨捧十兩之理乎此莫非吏裨之誣招假使發賣小米有所剩餘其時營門自備賑穀分俵於列邑者爲五千餘石別餉庫自備充報爲七萬八千兩西將臺營建錢爲三千兩此外無他所知之事云補膳庫色吏玉純贊吳辰權等招內以爲所掌補膳庫趙等時貿米劃屬之數爲六千六百六十石零而以其耗條依詳定至今用下云補軍庫別將趙昌大招內以爲所掌補軍庫趙等時貿米劃屬石數雖未能記得而貿米添付果然的實云而不可以渠等招辭遽然憑信故臣又親執文書更加究覈則果有江邊邑鎭備局小米五萬七千石減價關文而關內辭意以爲各邑鎭所報市直多至四兩五錢或至四兩或三兩八九錢而若從市直捧價則民間事勢必有難辦云還折米每石以三兩五錢減價行會其餘三萬二千六百石以十萬兩依詳定例貿取分俵於各庫者分明載錄於其時重記各庫中錢行米行備局貸錢七萬八千兩亦有報備局還報之文狀至於營別置穀之恒式外取剩補下於營用自是本營謬例不必窮加査採而伊時發賣文書亦或有可據者玆幷陳列若德川孟山陽德祥原雲山江東熙川博川龜城朔州泰川昌城之三兩七錢寧邊之三兩六錢楚山平南价川順川之四兩殷山之三兩發賣亦在於磨破件記中雖無印跡之可證亦可見當初發賣價之不至爲八兩七兩以各人等招辭參以文書較看於趙鎭寬原情則語多相符各有歸屬其中各庫添付米三萬二千餘石貿取之十萬兩錢鎭寬則以爲徵債所捀云道査則以爲轉幻取剩爲言而旣無自某處轉幻出來之文跡而徵債錢二十四萬兩區處件記中則分明以十萬兩貿米懸錄鎭寬原情不可謂全然無憑而旣非踏印文書故亦不敢斷以爲眞證備局米營別置米之分定作錢或有關文或有件記俱有可考而京司穀請得發賣事初無一張關文一張件記其非自本營主管發賣似無可疑大抵發賣取剩已成本營謬規以謬規而議贓案無怪其子之籲冤且宋在心招中諸般自備與修補雖未知實入之果如所供而自備與修補蓋嘗實有是事況備局貸錢之還報明有文案之可證則所謂發賣剩錢恐不可斷之以入已而取用餘剩雖曰襲謬違越恒式自係非法旣已現發亦不可全歸於無犯之科敎曰繡衣持此書啓傳于備局與大臣及曾經道伯人爛議各具意見大臣指一粘連回啓事令廟堂知悉
정조 18년 · 강
有政吏曹判書閔鍾顯兵曹判書具庠進
정조 18년 · 목
以鄭致淳爲吏曹參議黃昇源爲同敦寧安春君烿爲都總管吳毅常爲副總管姜潤丁志雟趙成裕洪樂善蔡堉李鄘李廷彬爲僉知潤等七人老職三望筒中二望筒首副末擬幷批下
정조 18년 · 강
重推錯傳下敎之司謁仍命上京守令下送更爲知委
정조 18년 · 목
敎曰見錦伯貶目中式遄其歸之語稅船指路邑守令上來者使之從近下送而雨勢如此亦無今日內下送之命其餘守令雖有上京者此時最閑歇豈必今日下送乎當該錯傳下敎之司謁從重推考更令該曹依此知委
정조 18년 · 강
罷黜靑松等四邑守令濟原等三驛察訪特命成歡察訪吳翼煥勿罷
정조 18년 · 목
吏曹啓言考見諸道襃貶啓本則靑松府使曹允精以警宜加勉謗豈盡信爲目草溪郡守權逴以客胡有謗爲目奉化縣監林最遠以才拙矯弊爲目德源府使李雲祜以濫杖姑恕爲目濟原察訪崔逵翰以久曠由病爲目成歡察訪吳翼煥以其餘奚觀爲目幽谷察訪李英耆以過杖宜愼爲目召村察訪金獻行以戒在疏率爲目則幷宜置下考而置諸中考殊無嚴明殿最之意請四道道臣推考靑松府使曺允精草溪郡守權逴奉化縣監林最遠德源府使李雲祜濟原察訪崔逵翰成歡察訪吳翼煥幽谷察訪李英耆召村察訪金獻行幷罷黜允之敎以吳翼煥則所謂其餘亦難知也其爲甄錄意在疏通勿罷
정조 18년 · 강
考下抄啓文臣去五月朔課試試券
정조 18년 · 목
以題三星圖華城城樓上樑文分兩題使之從願製進上樑文副司果崔光泰三中居首題藝文館檢閱吳泰曾三下居首
정조 18년 · 강
飭京兆頹壓民戶恤典卽爲分給
정조 18년 · 목
漢城府以東部民家三戶西部民家三戶北部民家四戶南部民家一戶頹壓啓敎以恤典令該廳卽爲分給事分付
정조 18년 · 강
進御淸肺湯一貼
정조 18년 · 목
疏略曰臣職忝大官之列班居具僚之先而全昧義分首陷大戾揆以常憲實合萬殞而善地投竄匪罪伊恩誠不自意天地之生成若偏微臣雷雨之霈宥趁此昌辰赦書旣降恩誥同頒繼又簪筆之臣儼臨下土傳宣聖諭所以牖其至迷恕其無他者字字諄複莊誦德音且感且惶不知此生此世將何以報答洪私之萬一也噫臣罪臣自知之到今自處之義惟有歸身畎畝歌詠聖澤以沒餘齒自附於塵刹之報而已尙安敢憑恃寵靈自同無故重入政事之堂復叨具瞻之地有若微眚薄過之乍經勘處旋同無故者哉臣於三朔逖違之餘又値擧國蹈舞之會恩宥之下不敢濡滯才已來伏城外而修門咫尺不敢爲進身之計伏乞聖慈收還臣議政復授之命仍治前後罪犯批以遂事不須更提重卜爲備鼎席炎程穩旋第爲卿欣喜慶辰孔邇須卽肅命仍參起居之班仍命遣史官傳諭
정조 18년 · 강
命故監司趙曮關西贓案三件事竝置分揀之中
정조 18년 · 목
敎曰刑政之最關於民國者逆與贓兩案而已觀於制律之法意民國之一體不難解也於此而尙或容議於銷刻仲詘乎至於重臣之所坐非贓也其時別有難明之誣禍色駴機之迫急又將棄一古家而關西事會適先發從先發之事端而收殺之行査只付道伯置對不施訊推第其莅藩時嚴酷太過徵逋排捧之際厚被西民之怨咨大同門外宣諭之擧特欲鎭沸而息囂伊後難明之誣旣燭本情之無他旋命復其爵而錄其子果使重臣所坐眞箇是贓也云爾則前後處分豈若是宛轉委曲乎但關西査啓中第三件發賣詳定外條四十萬金歸屬一款爲䵝昧之端至今未決以待公議之循同矣取用剩條爲流來謬例而例歸於各其發賣之司且有近十萬包之償貸者而又其餘數入於修繕之需簿書可按若此則餘數不但無幾況其減直之明證印關宛然輕價之勿拘筵奏有人每包十緡旣云虛詤則餘剩實數自當頓減而禆供之落空吏簿之難信按査之道伯亦已爲言其時道伯一言豈不百勝於廾載後一繡衣之依俙摸索乎且聞於曾按是道者藉令餘剩誠如傳說事情理勢俱不相依豈有事理外所犯乎此說亦可謂略而盡然而屢次詢問尋遣御史又令廟堂更商稟奏者卽爲刑政之所關而兼欲使人人曉然知事實然後處分也今番繡啓中磨破件記一一目擊力言緊的之跡到今何必持疑故監司趙曮關西第三件事與一二件幷置分揀之中事分付
정조 18년 · 강
備邊司以關西御史李相璜査啓覆奏
정조 18년 · 목
回啓以爲依下敎收議于時原任大臣及曾經道臣則判府事朴宗岳以爲向來趙鎭寬之爲父訟冤有三條曰徵債錢之歸於私用也曰別餉庫錢之虛文書去來也曰發賣錢之私自取用也今此御史啓本三條論列鑿鑿有合據其所云徵債錢不可謂之歸於私用也別餉庫錢亦不可謂之虛文書也發賣剩錢所用處雖無文蹟之可據而其所自備與修補實有是事云而末端結之以雖曰襲謬亦不可斷以入已而違越恒式則未必全然無罪云臣於此反覆思之則襲謬之弊非但關西諸道營邑流來之弊每多如此若以襲謬而謂之犯贓以此爲錢案不得移易則趙曮之獨被此律豈不誠冤乎哉云判府事金憙以爲觀此繡啓中所論列則趙曮之冤與不冤於此可判而第臣實無別般所見只以繡啓爲可據之案若其知此事實者似莫如曾經道伯之人待其回啓果以繡啓不以爲不然則特降處分俾得昭晣恐於嚴贓律察冤枉之道兩得其宜云大提學洪良浩以爲繡衣査啓俱有條理則不敢別生意見有所論斷云行司直鄭民始以爲故監司趙曮事待罪本道時歲月已久未得詳聞今於繡啓有不敢指的爲言云戶曹判書沈頤之以爲今以繡啓所査較看於其時道啓則事實雖甚相左第其別餉錢七萬八千兩之翌年準克籌司旣有去來文牒徵債錢十萬兩之換貿穀物本營且有踏印重記則不可歸之於無憑據之科而惟此取剩一款厥數之爲四十六萬二千兩者若以近年來本道事情推之則剩餘之若是夥多恐無是理繡啓所論亦不無所據而事係年久且無印簿則不敢以臆見指的仰對云領議政洪樂性嫌不獻議領府事蔡濟恭病不獻議左議政金履素未肅拜臣秉模以爲繡啓所論三條中徵債錢之三萬二千餘石貿米自有重記所載備局貸下錢七萬八千餘兩蓋以其時排朔之創設在於五月而本道秋捧例在九月以後則自五月至八月各樣應下七萬八千三百餘兩無以拮据故依此數別餉庫錢貸下之意論報本司自本司以每年別備中減錄一萬兩以其許減之萬兩每年充報限以八年盡償之意筵稟許施矣其翌年該道臣趙曮報本司文狀內朝家許貸固出於成其本事之盛意則其在道理固當撙節財用以報公貸故自備錢貨盡爲充報於前年貸下之數云云亦以充報之意載錄於重記則虛文去來宜無是理也夫虛文去來者必有目前不得不充報者而無以準充其數然後作爲虛文苟冀一時之無事何必不遵每年萬兩還報之朝令而自願翌年之準報留此虛文自做日後必發覺之罪乎至於發賣餘剩四十六萬二千餘兩之私自取用一款最爲疑晦最難掉脫而第以本道事情推之其時備局發賣與營穀年例發賣合以計之恰爲十一萬餘石詳定元價擧其大數已爲三十三萬餘兩而又於此外取剩四十萬餘兩則每石取剩幾皆爲四兩餘論以內地已不近似又況江邊諸邑無非錢荒之處則每石元價七八兩或十兩縱至剝膚椎髓恐難於一年內收殺而繡啓所謂減價關文又不可謂無憑無據矣第臣之意箕營排朔雖竭其廩餘決無周年內備得七萬八千餘兩之理而備局貸下七萬八千餘兩之還報乃在翌年則若非發賣時如干餘剩未知何處着手而有此準報乎臣故以爲四十餘萬取剩之說恐或出於不知裏面幷與詳定元價混計於四十餘萬之中而若欲爲彼之地全無取剩云爾則亦豈成說哉大抵詳定外取剩毋論多少道臣以執法之地行此法外之事誠有罪矣流來謬例無一人擺脫以此論贓無怪其或有稱冤之論而至嚴者贓法莫大者贓案繡啓道啓旣多前後之相左應問各人幾無存者今以近二十年後四五人之招遽然翻案初非敢議到者云矣敎以已有下敎者矣
정조 18년 · 강
放金吾秋曹輕囚
정조 18년 · 강
重推兵曹參議李羽晉承旨李益運仍命玉堂省記改修正以入
정조 18년 · 목
敎曰館職居中例皆作窠玉堂省記之以金近淳塡入極爲駭然當該兵曹堂上該房承旨從重推考省記改修正以入
정조 18년 · 목
漢城府以西部十戶東部二戶南部六戶北部一戶頹壓啓敎以恤典令該廳卽爲分給事分付
정조 18년 · 강
命明日日次儒生製述大提學進往泮宮試取以來
정조 18년 · 목
敎曰日次儒生製述處所明倫堂爲之待御題書下承旨與大提學進詣泮宮試取以來試官則時原任閣臣及文任入直玉堂爲之試紙以大好紙爲之事分付
정조 18년 · 강
有政吏曹判書閔鍾顯參議鄭致淳進
정조 18년 · 목
以韓光植爲執義鄭尙愚爲修撰
정조 18년 · 목
漢城府以東部七戶西部五戶南部八戶北部四戶頹壓啓敎以恤典令該廳卽爲分給事分付
정조 18년 · 강
行日次儒生製述于泮宮
정조 18년 · 목
以但願年年似今日爲賦題仍敎曰右承旨與大提學持此御題偕往泮宮試取以來
정조 18년 · 강
科次儒生製述試券于便殿試官時原任閣臣蔡濟恭金憙李秉模鄭民始徐有防金載瓉徐鼎修徐龍輔鄭大容尹行任徐榮輔李存秀文任洪良浩鄭昌順閔鍾顯玉堂韓用鐸李羲甲
정조 18년 · 목
敎曰今日儒生製述居首三中進士申鳳朝李始源竝直赴殿試三下生員鄭澣直赴庭試會試三下生員鄭遂龜給二分草三下進士魚用升給一分次上進士李寅協吳翼喆生員郭必寧進士徐有鎭生員金啓河趙鎭順各紙二卷筆三枝墨一笏賜給○濟恭等曰今日之稱賀進酌情禮之所當然者而以我聖上順志之孝仰體慈宮撝謙之德不得如例爲之下情不勝抑鬱矣臣等今因考試之事半日登筵略陳呼嵩之禮小伸祈天之誠是臣等區區之忱也仍與諸試官及承史諸臣三呼予謂諸臣曰今日當侍歡於慈宮且日熱如此未暇與卿等竟日酬酢姑爲退去
정조 18년 · 강
召見入格儒生于便殿
정조 18년 · 목
命司直李敏輔率其子始源同爲入侍予謂敏輔曰予素知卿子之自是實才而畢竟登第於今日卿可謂有福矣敏輔曰今日卽擧國臣民蹈舞歡忭之日而臣之子登第又在是日是何聖渥之偏及於臣身也予謂大提學洪良浩曰彼重臣向者應製被選無異於登第卿須先呼彼重臣新來可也良浩曰此誠美事也仍令院隸扶腋進退問其年幾何敏輔親自屈指以數曰今爲七十八歲矣予謂良浩曰又問其夫人之年歲可也敏輔曰今年爲八十歲矣予使敏輔呼其子新來敏輔呼始源進退予命始源及申鳳朝各奏進退賦鳳朝做五句以進曰佳會屬於此日吉慶多於今朝今何夕兮莫樂溢恩光於綠袍天門高而大張最是日之慶事聿龍光之偏被認造化之有自吾東屬於壽域臣幸覩於盛際始源亦做五句以進曰遇慶辰於今朝忝榮名於嵔第才何堪於黼黻時幸際於隆熙惟一念之耿耿恐家聲之或墜非光耀之是貴諒致澤之爲期夙余志夫斯道匪素志於溫飽予曰兩人所做皆是實才仍命賜樂使之鼓吹而退出
정조 18년 · 강
命拿問明川府使梁成龜鏡城判官朴瑞源罷利城
정조 18년 · 목
咸鏡監司金華鎭狀啓以爲利城縣監成夏鎭牒呈內明川鏡城兩邑所捧咸興本宮進上物種所載船一隻今月初七日日暮後來到本縣川椒島海邊致敗云祭享所用載運船隻之護送等節飭敎旣嚴當初裝發之邑倅沿路護送之守令若能惕慮奉行則必無此臭載之擧不善裝載之明川府使梁成龜鏡城判官朴瑞源敗船地方官利城縣監成夏鎭竝罷黜其罪狀請令攸司稟處莫重祭享與進上所需不可以拯出魚物進獻且有昨年永興本宮祭需船致敗給代之例請令廟堂稟旨分付本宮收稅色吏及明鏡兩邑內奴頭目都沙工等初不擇船致此臭載極爲痛駭護送監色任掌亦不可無飭竝自臣營各別嚴治矣敎以祭享所用所重何如何待回啓依近例爲之事令廟堂卽爲行會昨年嚴飭非久又復如是不謹明川鏡城兩邑當該守令不可罷黜而止令該府拿問各別重繩以懲日後此後申加嚴飭事一體措辭行會
정조 18년 · 강
考下水原儒生應製試券施入格儒武賞典有差
정조 18년 · 목
以但願年年似今日爲水原儒生當朔應製賦題遣史官吳泰曾收券上來親考訖敎曰今六月朔水原府內儒生試取時賦次上一幼學申百顯直赴會試次上二幼學柳聖儀直赴公都會額外居首草次上幼學任鼎常李弘德鄭世豊進士任希季幼學任禹常進士尹㥠幼學沈鼎鎭嚴戴李基孝閔昌億沈東潤沈日魯尹衍相參奉李得養幼學朴周陽任益常李基靖洪履翼各扇子二柄幼學李思白曹鴻振嚴載洪樂韺任百謙尹絖李原德金若水兪仲煥柳溵各扇子二柄賜給又十人以當今初則見拔更考後被抄而揆以希望之士習極爲猥越華城異於他郡此科兼欲廣取故特付之榜尾○敎曰今六月朔水原府內武士試取時及第鄭益華柳葉箭邊四中賞加鄕武士金再鍾徐仁喆邊三中各木一疋布一疋米二斗賜給親軍衛閑良金星燾尹行默閑艮朴廷屹邊三中壯勇軍金宗祿貫二中幷直赴會試親軍衛嘉善李光賢等七人貫一中邊一中各木一疋布一疋出身房在明等十人邊二中各木一疋親軍衛嘉善李得弘等六人貫一中各箭竹三十介賜給
정조 18년 · 강
同敦寧黃昇源上疏辭職賜批
정조 18년 · 목
昇源以無敦寧陳疏乞遞批以疏辭下該曹稟處
정조 18년 · 목
漢城府以東部二戶西部七戶頹壓啓敎以恤典令該廳卽爲分給事分付
정조 18년 · 목
敎曰値千載難逢之慶辰此時忻祝歡喜之心其可容言飾慶之道推恩爲大恩莫過於霈典今日卽月初也又當歲抄雜犯諸罪當咸宥有國則有等威一有干犯於此豈或乍配旋宥此果何時乎長城府遠竄罪人金履素特放仍施蕩滌之典明其罪暴其心卽罪彼知彼之一拳肺石不待本事之自暴疏前一日筵奏可謂證案矣執其跡而論其罪亟用加倍之律以寓責備之意者欲有今日之處分也南海縣安置罪人金鍾秀特爲放還鄕里嚴法信令之意雖有處分若此則鼎席何時備員苟使太阿在上紛聒之帖然亦豈難事乎前右議政李秉模敍用設法而禁之特格例間可笑事雖有李敬一輩百千輩何可拘彼乎顧其職則三司也三司卽公論所在曰罷曰削云者以其重惜職名兼寄禮待之意不然一番責敎足矣何費辭敎乎至於擧措之貽辱前未聞後未聞亦何足責以今大霈不宜獨漏濟州牧竄配罪人李敬一等放還處分如是處分言事如彼言事固無不可但以非涉禁而甚於涉禁有此嚴處其人永棄終有可惜江華府遂送罪人李益運特爲分揀上送事分付罪則微眚以軍號事定配罪人朴宗甲洪受浩放送被謫蒙放中李復燮李趾采宋欽書鄭文在宋載緯洪景斗李潢宋益休南宮▣李禹圭閔光暹李運行金魯永李肇源李儒慶林濟遠兪漢寧李寅植金昌信崔時淳姜鳳瑞李雲澤尹敬喆李殷福全擎夏禹聖謙申好祥石鍊郁史廷煥李泰郁李光燮梁埉塽李仁達沈有祖趙元輪金慶禧一竝蕩滌罪名尹昇東成彥檝李潤瑞李基慶閔致和宋迪中具命德減一等以保放出府外處分人徐邁修等四十七人蕩滌敍用疏辭不愼人金文淳金祖淳金達淳金義淳金履喬金履載竝分揀削職中李柱國林道浩尹範行趙鎭井洪克浩李廷仁柳鎭琡鄭大容給牒敍用奪告身中李東野權太應柳鎭琡徐潤璞金麟淳尹玄錫申啓文金觀柱徐有沂尹義厚宋民載尹範行金致潤康悟謙竝蕩滌敍用刊削中申光岳分揀不敍中南公轍罷職中李趾采宋欽書鄭文在李涑吳載紹李宜耆申大坤申思益鄭東輔李東野尹玄錫洪喜榮金在鎭趙命喆姜文會金履翼洪聖淵張至顯韓光植沈鏗高宅謙金星甲曹喜有鄭最成金慶喆李光燮李東植吳載重李禹鉉李漢豐等竝敍用卿宰侍從竝令該曹口傳付軍職大臣置處當日爲之政官卽爲牌招下批俾中外知此月之爲慶辰又命定配罪人李石求放送罪名分揀充軍罪人申緖李弘逵放送○敎曰南海罪人事初欲待此時出陸矣放還之命有激而發也今於處分之後席間敢有欲爲開喙者然則此時此放予不知此月而然乎放鄕猶涉於罪名以放送卽爲擧行事分付○敎曰朝筵未及下敎而今見該府錄來者覺之全州定配中鄭東輔歲抄已敍用放送因此思之鄭晩錫之尙此放逐豈成說乎同罪獨漏者之提奏已有定式則該房之無一言難免不職推考晩錫放事分付何足責靈巖李喆模亦爲放送充軍中李弘逵旣放則宜無異同咸興金錫泰亦放竝與兼春秋職名分揀
정조 18년 · 강
命前承旨洪駿漢洪龍漢陞授同敦寧故監司趙曮關西被論事令繡衣及道伯會査啓聞
정조 18년 · 목
敎曰逢此慶辰之月初飾慶之政先施於敷恩恩乎云者豈謂德我感我予聞曾聖之訓一樹之栽培以時猶以爲孝草木之無知猶然況生人之倫乎且況世臣乎枳者蘇塞者通竄者宥當之者且置之當之者之子弟爲父兄之心安得不攢手相顧樂此慶辰乎此所以宵枕耿耿未明求衣冒雨而臨殿揮汗而疏決者也然此皆屬於外面譬若爲學之工近於爲人非爲已予又聞之孟子之言有曰富貴無足以解憂惟順於父母可以解憂與其慰悅八方兆庶之情覃惠而普澤豈若一分仰寬之爲浹洽於予心乎慈心無私私恩雖絕於私家至於天理人情之不容已處豈無隱痛之不露於色辭間者哉麟漢之自干不但公法之所難逃卽亦私門之所斷腕有一麟漢何關於奉朝賀與洪龍漢弟兄乎安世多故何累於安世柳惠自異何嫌於柳惠且以近世已例言之李師命之以兵判伏法也其弟故相李頤命卽爲無礙行公於官職聖朝之處於世家尙若此況是家何家豈特比之師命之於頤命乎今日洪龍漢弟兄之收錄卽奉朝賀之無事奉朝賀爲無事地處則慈心之歡喜忭幸必有勝於十獻瑶册百進康爵而小子定省之際始可以釋宿昔之菀而怡然於心中今日之先務孰過於此前承旨洪駿漢洪龍漢陞授同敦寧今政加設下批俾參誕辰起居之列如是則慈心悅矣予心慰矣大義固矣私恩伸矣雖謂之質諸聖人無惑可也令銓曹知悉因此而又有提飭者僉議之外事情似然有繡衣抄啓之命而伊後言端矛盾未免姑置其家爵秩雖自如因査事之相持又將不得進參於慈宮誕辰賀禮之內班慈宮有兩姑母一適景平家者今無可論一適此家老人之年已至八耋此時若得入覲於慈宮則慈宮之心以見此老人若覿奉朝賀其仰慰而仰怡何異於兩同敦之入來乎然所坐關係不可以特放闊狹者其申其否當付公議故監司趙曮關西被論事中未決發賣小米一款之果是詳定外條與否其外如有可査之端竝令繡衣行査以來其可考文券近來回啓粘連諸紙竝爲齎去與道伯眼同會査啓聞事分付
정조 18년 · 강
命前左相金履素前右相李秉模復授相職仍命遣史官傳諭
정조 18년 · 목
敎曰前左議政金履素前右議政李秉模竝復授相職○諭左相曰處分所以爲天下萬世立大防也卿必渙然知罪然是豈卿之獨爲特以班資之居先處分只及於卿矣逢此慶辰敷此霈典而賀儀之班鼎席當備復授相職催卿承召卿其乘馹上來肅命事遣史官傳諭于左議政○諭右相曰初筵處分豈得已乎今此復拜爲此慶辰政府備員然後自有應行之事卿須卽爲入城從近肅命事遣史官傳諭于右議政○注書鄭文始書啓以爲臣敬奉聖敎傳諭于西部盤石坊蓮池契右議政李秉模所住處則以爲臣纔遂反面之忱致勤匪怒之敎薄勘止於譴罷私義去益惶懍縮伏城外歷日靡措忽此復授之恩乃出意慮之表史官儼臨聖諭委曲臣且驚且惑尤不知置身之所伏惟慶月斯屆崗祝將擧是誠跛躄皆起中外均忭之時臣子道理更何敢他顧而第臣難冒之狀已陳於前後之疏及初筵之懇則因此顚倒逬出之會復申嚴畏未盡之情恐不至於僭猥謹當另具文字仰請收還復拜之命云矣
정조 18년 · 강
命禮曹慈宮誕辰陳賀時節目待下敎入之
정조 18년 · 목
該曹以誕辰陳賀時節目啓敎以慈宮誕辰陳賀慈敎以自內進表裏爲好縷縷下敎而此月豈可不如例行禮以伸此時祝崗之誠乎連爲仰請此節目待下敎入之事分付禮曹
정조 18년 · 강
有政吏曹判書李秉鼎進
정조 18년 · 목
以金履翼爲吏曹參議李相璜爲校理李翊模爲副修撰李集斗爲右尹南公轍爲大司成申匡堯爲同敦寧
정조 18년 · 목
敎曰校理李相璜平安監營按査御史差下牌招來待
정조 18년 · 강
召見關西按査御史李相璜于誠正閣
정조 18년 · 목
予謂相璜曰俄者傳敎想已見之矣前後文書皆已持來乎相璜曰已爲持來而姑未盡見矣予曰其所染指何事云耶相璜曰小米發賣之一款矣予曰到今別無行査之端而第聞其時百姓多有稱冤者矣相璜曰其時事臣未及詳知而臣待罪西邑時槪聞道內所傳則別無至今呼冤者矣予曰爾曾經道內守令必不生疏且凡事從文券施行爲可爾其必至公爲之也予曰御史軍官何人率去耶相璜曰尹頤東矣仍命御史處給三馬牌又謂承旨金載翼曰吏判方在何處而同敦寧單付事欲何以爲之云耶載翼曰臣亦奉聖敎屢度嚴飭而以被罪爲限方待勘於政廳又呈一疏臣旣承嚴敎故不敢捧納才已退却矣予曰俄以誕辰陳賀節目還給吏判處爲敎其受之與否姑未知之而寧有如許臣分乎是年是月祝崗之誠豈有其極予之所以爲此者欲悅豫慈宮之心也今玆吏判不知裏面之如何乃敢不爲承膺予則更欲無言此後事任其自爲之矣以此下敎出傳於吏判也
정조 18년 · 강
仍任前禁將李漢豐
정조 18년 · 목
敎曰將相何異前禁將李漢豐亦爲仍任卽爲牌招其餘兼帶幷仍任
정조 18년 · 목
以黃致郁囚單敎以今日內考律勘放後草記○義禁府啓言薪智島前萬戶朴枝茂韓潤國鄭學基河弼晉李盛春朴廷爀時萬戶文斗弘等還餉虛錄反作之罪令攸司稟處事啓下矣河弼晉李盛春朴廷爀今方待命拿囚而朴枝茂韓潤國鄭學基俱已身故罪名勿論文斗弘時在任所請發遣府羅將交代後拿來敎以待待命拿囚已囚者今日內勘放後草記又啓言時囚罪人黃致郁考律勘放事命下矣黃致郁反逋未捧居末拿處罪請杖一百收贖告身盡行追奪放送又啓言時囚罪人河弼晉李盛春朴廷爀勘放事命下矣河弼晉李盛春朴廷爀還餉反作因循掩置罪請河弼晉李盛春朴廷爀告身盡行追奪又五年禁錮河弼晉平山府麒麟驛李盛春金化縣生昌驛朴廷爀瑞山郡豊田驛徒三年定配發遣府羅將押送于各其配所幷允之
정조 18년 · 강
命京兆嚴飭各部蝸屋漂頹依新頒式令這卽報聞
정조 18년 · 목
敎曰大雨時行之節夜霈朝霔三農萬幸而急流驟過必有漂頹彼蚩蚩之類徒以床床之苦或有及溺之慮豈知好雨之爲好雨乎令判尹嚴飭各部蝸屋漂頹一依新頒式令這卽報聞無或滯留事分付○漢城府啓言東部於義洞契壯勇營軍趙興得草家三間全家頹壓西部工曹後洞契良人朴重禧草家八間內五間頹壓敎以恤典令該廳卽爲分給事分付
정조 18년 · 강
江原監司沈晉賢狀請嶺西分敎官安錫任全不察任之罪
정조 18년 · 목
該監司狀啓以爲謹依備邊司啓下關知委於列邑如有願學者使之勸送於分敎官家又卽探來松沁兩都分敎官祿料科式每朔大米十斗黃豆五斗磨鍊以給之意發關於各該地方官矣春川府使李尙度牒呈內本府居分敎官朴師轍以本職肅謝次上京未還姑不得給料云橫城縣監張集紹牒呈內本縣居分敎官安錫任處三月四月祿料卽爲出給則以爲老病轉深旣不得上京肅謝又不能依朝令訓蒙則今此祿料之頒賜義不敢袛受云屢次往復終始牢辭至於遠近從學之士一切謝遣亦不爲敎訓云當初分敎官之特差寔出於訓迪作成之聖意則其在仰體之道固當奉行之不暇而從學之人初不延接特敎頒給之祿料亦不袛受致使朝令不得擧行論以事體萬萬未安分敎官安錫任謂以老病全不察任之罪令攸司稟處
정조 18년 · 강
進御淸肺湯二貼
정조 18년 · 목
淸肺湯前方中加倭黃連一錢山桅七分片金桅子鬱金各五分生地黃麥門冬各三分一貼煎入○淸肺湯一貼更爲煎入
정조 18년 · 목
日次承候也批以慈殿湯劑依昨日例煎入慈宮氣候一樣都提調聞已入來日熱如此不爲召接卿等卽爲退去
정조 18년 · 강
遞差都總管韓光綮戶曹參判徐有臣
정조 18년 · 강
遞大司憲李鼎揆掌令李城輔持平崔鎭夏曹喜有執義韓光植
정조 18년 · 목
鼎揆等在外喜有呈告光植未肅拜政院以監察茶時啓命竝許遞
정조 18년 · 목
敎曰吏批望筒尙不入來極爲該然吏批進去承旨推考
정조 18년 · 강
罷吏曹參議鄭致淳職
정조 18년 · 강
遞承旨洪明浩李晉秀尹長烈以沈煥之徐有成李太亨代之竝前望也尋遞
정조 18년 · 강
以趙尙鎭李義綱爲承旨竝前望也尋遞
정조 18년 · 목
尙鎭等俱在外也
정조 18년 · 강
遞差承旨李魯述以李羽晉金啓洛爲承旨竝前望也
정조 18년 · 목
敎曰豈不知南行乎特敎乃敢煩稟兵批進去承旨遞差
정조 18년 · 강
命童蒙敎官崔昌迪仍其窠陞六守令待窠差送
정조 18년 · 목
敎曰貶目書下已示陞遷之意關東經工生童蒙敎官崔昌迪仍其窠陞六付司果今政窠窄此後守令待窠差送使選擧之儒皆有需用之實效以鄕儒登筵講論經義可謂至榮旣知其所存則試以百里之任亦可謂實政以此知悉
정조 18년 · 강
命訓局別武士以瓜近邊將作窠差送
정조 18년 · 목
敎曰訓局以首營勤勞自別尤可矜者別武士也今政不得沾漑反讓於兩營門別武士渠輩豈不抑鬱乎招見身手後如可堪無論某窠瓜近者作窠今日政差送事分付
정조 18년 · 강
命宣傳官金煐江界採蔘軍充定
정조 18년 · 목
敎曰宣傳官金煐不知去處所爲痛駭江界採蔘軍充定下送丹把黃把撤還後放送事分付宣傳官代卽爲擬入虛司果區處
정조 18년 · 강
命耽羅禁旅高宅信今政初仕擬入
정조 18년 · 목
敎曰濟州人文官則爲兩侍從一銓郞武官則不爲收用向來特除之軍門哨官亦至今不爲入仕銓曹對揚之道豈如是乎濟州人上來者之付禁旅命直殿廊者其人如可堪今日政初仕擬入事分付兵曹
정조 18년 · 강
命惠堂鄭民始越俸七等忠淸監司李亨元越俸十等海美縣監柳殷鉉卽其地定配
정조 18년 · 목
忠淸監司李亨元狀啓以爲海美縣監柳殷鉉牒呈內全羅道長興寶城兩邑大同米太雜費幷一千三百九十九石零竝載船一隻今十一日夕時爲風浪所驅轉到本縣南面棒代里前洋仍爲致敗云稅運事體何等重大而不謹行船有此致敗之擧護送將校監色等方自臣營依定式嚴刑勘律騎船監色沙格等敗船情節究覈及護送地方官論罪等事待畢拯報來鱗次陳聞計料矣敎以若有紀綱湖南又豈有臭載乎向有時時別加察飭之命則戶惠兩堂若能摘發不善護送之處草記論罪豈有此狀本乎畿湖之中湖西之不謹孰不知之則戶惠堂獨不知之乎何異於戶惠堂之使之臭載然今此臭載問是大同云先從現發者處之當該惠堂越俸七等當該地方守令卽其地定配當該道臣爲先越俸十等
정조 18년 · 강
行都政吏曹判書閔鍾顯參判丁範祖兵曹判書具庠參判柳誼參議李羽晉參知李祉永進
정조 18년 · 목
敎曰守令邊將初仕擇擬皇朝人孫忠臣子孫淸白吏子孫戰亡人遺裔西北松都耽羅人收用○吏批以鄭鳳祥爲泗川縣監尹瑩爲高陽郡守李之淳爲靑山縣監○敎曰大政先務莫過於恢張公道則今因吏批望遲滯聞政廳承旨所稟此豈如是之事乎今政或若昨年之紛拏則是判堂不能對揚之致其所嚴處烏可已乎此意各別嚴飭○以朴宗福爲金城縣令李可運爲漣川縣監成道明爲延日縣監李相璜爲北評事王道常爲草溪郡守李潤默爲德源府使趙儀逵爲麟蹄縣監朴獻源爲禮安縣監○因草溪郡守望筒敎曰此是別軍職久勤故不得不點下若如朴思弼之無形豈爲官擇人之意乎今日政新除郡守中相換事分付朴思弼雖不點下決知其重難有聲績蔭倅中亦爲相換○草溪郡守王道常高陽郡守尹瑩相換咸安郡守朴思弼遂安郡守沈厚之相換○以姜善鎭爲利城縣監尹行喆爲奉化縣監成範鎭爲靈巖郡守○因奉化縣監望筒敎曰今政蔭窠太窄此窠以蔭官擬入尹行喆旣受點文侍從守令中付軍職改付標以入○以金宅和爲明川府使李星會爲長淵縣監李甲會爲端川府使李普天爲靑松府使洪樂恒爲平山府使崔性烈爲郭山郡守朴聖集爲舒川郡守兪漢敦爲尙州牧使李述源爲延安府使金晦彬爲鏡城判官李東弼爲平海郡守洪樂性爲冬至兼謝恩正使李義弼爲副使沈興永爲書狀官李魯述爲安東府使成鼎鎭爲光州牧使徐敎修爲白川郡守徐邁修爲戶曹參判白師謹爲同敦寧李漢興爲永興府使金燨爲定州牧使○敎曰未肅拜戶曹參判許遞○敎曰水原中軍李漢興效勞旣多欲爲陞職而今政爲永興仍用陞職履歷爲兵閫階梯事分付○敎曰海美縣監之代各別擇差待下批當日下送舒川新除守令果能剸理於弊邑嚴束於謢送乎問于吏判如果無慮云則亦爲當日辭朝使之着意檢察俾無不謹之弊○以吳泰齊爲平康縣令李寅燮爲綾州牧使黃昇源爲戶曹參判兪洪柱爲奉化縣監尹行喆爲沃溝縣監奇彥鼎爲大司憲李遇濟爲執義姜文會鄭毅祚爲掌令愼性直洪樂敏爲持平○敎曰在外承旨許遞前望單子入之待下批牌招察任○以鄭大容洪樂恒爲承旨竝前望也○敎曰吏房承旨事過後爲先拿處○以林鵬翰爲平山府使韓聖養爲海美縣監李集玉爲長陵參奉柳焯爲光陵參奉朴善浩爲齊陵參奉申奭相爲崇陵參奉黃載天爲寧陵參奉李厚延爲康陵參奉李敬簡爲敦寧參奉林弘遠爲假監役崔重純爲昭寧園守衛官黃井彥爲禮賓參奉趙德敷鄭煥恭爲假引儀集玉焯善浩幷落仕最久也奭相以下幷初仕也敎曰各部官如有年多或不堪者今政一竝相換又或泛忽當該銓堂三水府使除授使之待畢度辭朝政廳承旨以此知悉嚴飭○兵批以李身晦柳鼎周爲同知李源爲都總管李光益爲訓鍊副正末擬趙恩錫新通也沈貞鎭鄭道錫趙允璧爲同知鄭彥民金重五朴東衍金光秀安麟爲僉知同知一望筒及僉知二望筒首副末擬幷批下一望筒首副擬幷批下老職也李光益爲訓鍊正光益及末擬李檍幷新通也○敎曰在外訓鍊正改差今日政差出○以李馨秀爲訓鍊正趙恩錫爲訓鍊副正末擬李宜秀新通也○敎曰上土僉使今日政付軍職其代各別擇差待下批卽爲下送○因上土僉使望筒敎曰兵批虛司果一窠不足云上土僉使時仕擇差下送又敎曰平南萬戶時仕中各別擇差又敎曰在外訓鍊正改差本道守令待窠差送其代今日政擬八○以李檍爲訓鍊正沈鑏爲水原中軍李敬默爲平南萬戶成鎭殷爲尙州營將李烷爲安東營將吳徹常爲忠州營將李敬進爲洪州營將曹命集爲統虞候柳成逵爲武兼李章玉爲東道參軍金尙埰爲西道參軍李鎭國爲部將孫德仁金春光朴普慶卞桓圭李仁建爲守門將邊擎仁爲小農堡權管鎭殷以下五人幷新資也成逵以下十人幷初仕也○敎曰武兼柳成逵宣傳官中相換
정조 18년 · 강
命吏曹判書閔鍾顯外補慶源府使都政畢度後辭朝施參判丁範祖不敍之典禁推承旨李益運
정조 18년 · 목
敎曰落仕最久人收用之命何等申嚴至於今日政未聞一人之擧滯未見一望之懸註近來有司之臣凡有政令惟以一二番彌縫爲面前塞責之資此習不改流弊可勝言哉今日吏判事萬萬駭然如是行政而畢度將入之年來飭敎當歸何地家宰之任亞於大臣朝家之倚毗何如則其所辜負若此吏曹判書閔鍾顯慶源府使除授使之畢度後辭朝時任府使依例遞付以爲不誠無嚴者之戒非不知近於戲擧而此亦出於共公博施之苦心些少外面有不暇顧仰感恩私俯顧朝體可否取捨之際無至駭瞻卽事理之固然而開政未入望筒之前敢以亞銓不見望筒之說使承宣轉稟如許國綱前所未聞鄕闇自鄕闇國綱自國綱參判丁範祖亟施不敍之典都政雖稱大政比之酬應輕重何如則近日日飮涼劑之時不知酬應之煩午前畢度已有下敎則日已暮矣不敢開喙催促此承宣意謂稍知向方今日所爲痛駭莫甚爲先禁推停湯後捧供放送以勵放恣之習
정조 18년 · 강
投竄吏曹判書閔鍾顯于慶源府
정조 18년 · 목
敎曰爲閔鍾顯所營爲於濟私竟夕酬應再進湯劑若有一分臣分則宜卽泥首待命之不暇而漫若不知揚揚行政外補徒壞國綱況聞命而不知畏勘罪而不知懼是果臣分乎大扺近來朝象之如此專由於如鍾顯輩所打乖寧不寒心閔鍾顯卽其補外地方慶源府施以投竄之典城門仍留卽爲押送以礪頹俗
정조 18년 · 강
移拜洪樂恒爲戶曹參議以兪漢寧朴宗來爲承旨幷前望也
정조 18년 · 강
禁推承旨李羽晉尋命分揀
정조 18년 · 목
敎曰當該承旨李羽晉爲先禁推○因羽晉囚單敎以付過還職
정조 18년 · 강
命印頒關東賓興錄
정조 18년 · 목
敎曰關東賓興錄校正本今已啓下下送該道印出板本藏于界首邑鄕校而雪白紙二十件白紙三十件印進道內各邑及鄕校各藏一件而送于內閣安寶下送然後分藏應製經工生及御考初次入格諸儒各頒一件亦爲安寶道臣尹師國申耆沈晉賢文守令朴基正柳師模各頒一件殿庭親試時試官朴宗岳鄭昌順閔鍾顯沈煥之南公轍李冕膺李明淵高宅謙試所承旨李書九李益運泮堂徐有防李秉鼎大司成徐榮輔各頒一件內外閣玉堂春秋館四處史庫成均館四學各藏一件事分付
정조 18년 · 강
命直提學徐龍輔問啓
정조 18년 · 목
龍輔書入抄啓文臣課試書題望不待點下而出去敎曰書題未下輕先出去當該試官徐龍輔當令該府拿問處之敦義門留門招致朝房令二直提學問啓○直提學鄭大容啓言問于徐龍輔則以爲臣昏迷鈍劣觸處生疣課試書題不善擬入致煩此時酬應此已萬萬難貰之罪而及其入啓之後門鑰已迫徒知職次之不敢擅離不待啓下輕先出去事事顚錯自陷大戾云矣
정조 18년 · 강
召見承旨李益運于重熙堂
정조 18년 · 목
予謂益運曰春間嶺南奉使之行古家書蹟之可以備覽者使之持來矣爾今適入院始問之矣益運曰仁宗大王在春邸時所賜先正臣文元公李彥迪御札一本奉藏於玉山溪亭溪亭卽先正講學之所而今其庶孫主之大學衍義卽故參判金玏奉使皇朝也神宗皇帝宣賜而首卷安欽文之璽其餘各卷安廣運之寶紫泥至今宛然已極稀貴而奧在先朝丙寅因筵臣陳奏使其子孫齎來取覽宣賜常本大學衍義一部而卷首書下特旨各卷安御寶又安春宮二字近思錄卽故贊成忠定公權橃袖藏而嘉靖庚子中廟御慶會樓宴宰樞賞花使各盡歡而罷掖庭署拾得近思錄小本中廟敎曰落自權橃袖中矣命還之先朝丙寅竝與金玏家所藏大學衍義而取覽之宣賜常本近思錄一本而卷首書下特旨各卷安御寶又安春宮二字一如大學衍義事甚稀貴且伏聞宣廟朝自中朝宣賜襴衫二幞頭二於本朝其一襲命留太學一襲賜送安東鄕校太學所藏火於壬辰惟安東所藏之件尙今無恙先朝丙寅令校儒齎來御覽至賜御詩誠是稀世之寶而與書籍有異故臣未果取來中朝提督李如松及東征諸人與文忠公柳成龍往復書牘及便面詩畵三帖之在文忠後孫柳宗春家者高麗祭酒禹倬紅牌之在安東易東書院者幷爲持來而向時趙曮之奉使日本也嶺人之姓趙而隨往者得來日本太學士陶國興書牘一本而歸其書卽國之秘史而言文忠公金誠一奉使時事甚詳與我國傳來文蹟若合符契事屬奇異亦爲携來矣予曰諸般古蹟之所自出所由來一一箚錄入送內閣則當製下弁卷文矣其後御製弁卷之文宣賜大學心經等書詳見本年八月三十日日省錄○仁宗大王御札賜先正文元公李彥迪藏于先正所居獨樂堂○大學衍義唐本二十册常本十二册萬曆壬寅判書金玏奉使朝天時倭寇有再動之意玏呈于禮部語甚懇尙書蕭大亨轉奏天子因降約束于倭俾不得再動引諸使臣于內廷面賜雲錦二段大學衍義一秩以遣之板本卽趙孟頫所書也英廟丙寅因元景夏筵奏令其子孫持册子入侍又賜常本衍義一秩卷首書特旨以下藏于其宗孫家○近思錄卽故忠定公權橃袖藏也嘉靖康子三月中廟御慶會樓宴宰樞思錄賞花命各盡歡而出有掖屬拾得小近思錄上曰落自權橃袖中矣命還之其家寶藏之英宗丙寅八月齎來取覽近思錄及金玏家所藏大學衍義安東鄕校所藏襴衫幞頭俱是皇朝宣腸也仍腸新本近思錄于權橃孫賜新本大學衍義于金玏孫賜三經于安東鄕校襴衫幞頭謹藏之書下御製詩于三經卷首曰舊制幸看靜攝裏嶺儒召見金扄中面賜三經意豈偶鄒鄕眷眷古今同○唐將書盡帖一册書帖二册文忠公柳成龍家所藏○高麗祭酒禹倬紅牌藏于書院○日本陶國興書帖一本藏于故判書金誠一後孫家
정조 18년 · 목
淸肺湯一貼煎入○淸肺湯一貼依初方更爲煎入
정조 18년 · 목
敎曰以耆堂久勞於夙夜內局提調洪檍許遞還下都監千總李光燮望筒飭諭都相及兵判敎曰以渠之事端言之竄配已失刑雖無前之霈澤混被宥還之典而刑政則萬萬不成說其在不與同中國之義豈敢排衆首先檢擬於落點之官職乎落點筆一汚於李光燮之名上其筆將焉用哉此意亦從訓將近來工夫中一端不欲致責任其所爲已定于心中者何必處分乎宜使都相與兵判知此意
정조 18년 · 강
領府事蔡濟恭上箚賜批
정조 18년 · 목
箚略曰卽伏見訓局千總望筒所下傳敎不勝萬萬惶懍之至臣自在卿宰聞各營都相於大小軍任差出之際每與該將臣互相持難體統或至有損未嘗不以此不韙近年以來以臣無似承乏忝叨於都相之任凡於軍任差擬一委將臣不之置疑蓋不特軍任自是將臣所管或恐因是而有妨體統故耳昨於千總望正書來示之際亦依前霎看初不留意今承傳敎之後始覺李光燮之罪實不可與同中國因赦蒙宥大是小人之幸矣軍門之任何患乏人而乃以此汲汲檢擬以達於香案之前該將臣所爲豈非無嚴之甚乎以聖上山藪之量雖欲置而勿問其在嚴國綱杜後弊之道不可仍置臣謂訓鍊大將徐有大亟施譴罷之典宜矣臣名以都相此等事不能檢察致煩聖敎其觸事昏耗不能事事之狀於是益著伏乞亟降威罰批以望筒書下之敎在卿匪怒特以兼綰其營也該帥譴罷爲可已也而昨日惠堂之不敍亦念將任數遞之弊旋以越俸改書出矧彼號之曰三軍司命之任者乎先施越俸之典卿則安心勿辭仍命遣史官傳諭
정조 18년 · 강
命時囚李益運府內保放
정조 18년 · 강
副校理朴鍾淳上疏乞護母病賜例批
정조 18년 · 강
命上土僉使尹衡烈降定訓鍊院參軍從浦萬戶柳漢源充定丹黃把採蔘軍
정조 18년 · 목
兵曹啓言尹衡烈等所供以爲都政日未見政目昨日始聞知而廳座已罷例不敢無時肅拜今日始肅云敎以尹衡烈之積年廢枳時帶殘司者容有一分可恕柳漢源之以宣傳官敢曰不知不知亦罪衡烈降定該院勤仕參軍漢源依金煐例充定丹黃把採蔘軍待畢採放送其代幷卽口傳擇差
정조 18년 · 강
命上土僉使望筒勿施
정조 18년 · 목
該僉使望以李周鳳尹養儉趙毅擬入敎以旣無特敎則當依格例差出此望筒勿施
정조 18년 · 강
行抄啓文臣當朔課試
정조 18년 · 목
以擬周拜師尙父爲敎書題副司正曺錫中三下居首
정조 18년 · 강
命抄啓文臣講說一幷洗草仍命明日更爲講會
정조 18년 · 목
親考抄啓文臣大學序講說敎曰此下何可揮汗盡考諸文臣明日會于閣中汲來禁淸橋濁水一筩於庭中一幷洗草而評語則謄給渠輩處更思渠輩雖不足道其訓聖訓其經聖經雖叫嚷之雜說不可汚蔑汲來之水則以賓廳幷水用之而試官條問或多不緊明日更爲講會講義若値夜深仍爲省記畢修正呈納後使之退去
정조 18년 · 강
召見直提學徐龍輔于長春軒
정조 18년 · 강
命抄啓文臣限來月姑勿會講仍命製述文臣孟朔講亦以講文臣自止同爲應講
정조 18년 · 목
敎曰數日日候轉益蒸熱抄啓文臣之連日會講宜有軫念而且一向督迫亦非誘掖勸奬之道限來月姑勿會講而今此停講之敎非爲諸文臣閒遊地也欲使探賾肄習俾爲開講時刮目之意也以此意另飭諸文臣○直提學徐龍輔啓言新定節目講文臣則每月一次課講製文臣則只於孟朔參講故自止自然不一此不可不一番稟定故仰達敎以然則製述文臣亦以講文臣自止同爲應講
정조 18년 · 강
命畿內還上量宜加分南陽等邑還牟特秋以相當宜土之穀從便換作
정조 18년 · 목
京畿監司徐龍輔啓言道內元還本來不敷每當麥嶺狀請加分無歲不然今當鋤役方張之時各邑請報日以沓至請依近例就留庫中量宜加分從之又啓言道內還上各穀中南陽豐德朔寧三邑年還過多衿川一邑稷還過多每當分糶之時民不願受及其捧納之際爲弊尤多若以相當宜土之穀從便換作則公無所損民受實惠南陽牟四百石豐德牟七百石待秋作租朔寧牟一百三十石待秋作粟衿川稷七百石亦爲待秋作租實合便宜從之
정조 18년 · 강
同敦寧白師謹疏陳無敦寧賜例批
정조 18년 · 강
以具㢞爲都總管尋遞之又遞副總管柳孝源吳毅常李身晦以西請君煋李鼎運李性默代之前望也
정조 18년 · 목
㢞在外孝源毅常兼帶軍門身晦老病也
정조 18년 · 강
命判尹尹師國呈辭勿施當初呼望承旨洪明浩禁推
정조 18년 · 목
因師國初度呈辭敎曰詞訟之任不可數遞雖以近年言之除非周年或十餘朔則未敢求遞而今則刑曹堂上不但無難尋單京兆亦然當初呼望之都承旨禁推呈辭勿施今日捧入承旨從重推考
정조 18년 · 강
飭刑漢兩司開坐仍命承旨金啓洛遞差
정조 18년 · 목
敎曰詞訟衙門之連五日不坐政院之措辭請推故事卽然刑漢兩司無端闕坐該房默無一言而廟堂亦不政責承宣勢將自上處分該房承旨遞差此後申明舊規
정조 18년 · 강
遞承旨洪義榮以徐榮輔閔昌爀韓晚裕爲承旨前望也
정조 18년 · 목
敎曰左承旨許遞與未差之代前望單子入之待下批牌招察任
정조 18년 · 강
分揀時囚洪明浩
정조 18년 · 목
義禁府以明浩拿囚啓敎以日熱如此飭已施矣分揀放送
정조 18년 · 강
命北評事李相璜改差平南萬戶李敬熙相換
정조 18년 · 목
曹以相璜等親年七十法不當赴任請改差允之敎以李敬熙不可無故作散時任中相換
정조 18년 · 목
漢城府以東部一戶西部二戶頹壓啓敎以恤典令該廳卽爲分給事分付
정조 18년 · 강
召見藥院都提調洪樂性副提調鄭大容于誠正閣
정조 18년 · 목
日次承候也○樂性曰日熱如此聖體若何而癤候諸節亦何如予曰一向矣如此劇熱大臣入來故不得已梳洗矣涼劑今已多服而尙未差勝此蓋醫書所云陽氣上蒸者也酬應若過則又添膈症此甚悶然樂性曰當夏涼劑雖曰例藥而今則進御幾爲十餘貼下情焦悶何可盡達予曰近日則早服涼劑不無淸上之效而夜眠爲穩誠可幸矣予曰慶辰穩穩陪過諸人亦皆入來甚爲欣滿樂性曰臣猥忝近戚獲參內宴不勝榮感予曰明年卽是國朝初有之慶慶祝喜懼一心兩切而今年則仰承慈志不欲張大故外面應行之禮亦不得爲之矣樂性曰連日霖雨之餘慶辰則快占淸朗之喜此莫非聖孝仰格伏用欽仰樂性曰昨以漢城府事有所探問則已坐起云矣臣之昏謬如此全不事事伏不勝悶然矣予曰卿則只當臥閤而右揆今旣新除凡係修擧之事往復爲之好矣本司坐起久不爲之云須以從近擧行之意往復右相也
정조 18년 · 강
召見稟事閣臣及水原留守趙心泰于重熙堂
정조 18년 · 목
予曰今番別使之行當在於冬至使之後矣一提學鄭民始曰似不過四六日差後矣檢校直提學徐有防曰尙方有各色待令別綃而都數殆近四十疋其間或有年久渝色者此若一向留置則實有無用之慮故敢此仰達矣予曰何爲而至此之多乎有防曰近來元無別入之敎故次次至於此多矣予曰尙方亦有遺在可貴矣民始曰近無內入故自然有遺在矣予曰各色各留二疋以爲待令件其餘幷內入可也有防曰白絲今年燕貿絕少備忘則僅僅充補而院中所用誠苟艱矣予曰然乎備忘外別綃不爲多織則似無窘急之患矣予謂心泰曰城役方到何境乎心泰曰南北樓虹霓今幾垂成而以城堞言之限五十步先爲始築亦到七八層矣予曰目今財力姑無不足之患乎心泰曰姑無此患矣予曰公廨之不得不添造者許令圖形以進矣日昨見李儒敬所上則間數太多不可不汰宂而取緊矣命展圖形謂曰從某至某略干間添造其餘從某至某則除之可也心泰曰圖形時臣亦與聞而伊時以不得不添入圖出矣今伏承下敎始爲怳然矣當以此奉行矣予曰水原行宮間數許多每年水潦及解凍後頹圮處修繕一事不可責之於一留守此則自朝家別般指劃以給好矣民始曰誠如聖敎矣城役物力措劃時亦爲一體措劃以爲永久遵行之道斷不可已矣有防曰曾聞年前留守爲公廨修補之資每年以百兩所出錢補用事有所定式云未知其間如何用之而此則不可當一隅矣
정조 18년 · 강
命禁衛營劃給錢露梁鎭放債需用者自該營更爲給代于該鎭
정조 18년 · 목
壯勇提調鄭民始啓言露梁鎭旣屬本營之後該鎭錢穀亦爲句管於本營而卽聞該鎭給債錢二千五百兩乃是自禁衛營劃給該鎭以爲放債需用之資而所受者太半是禁營吏卒利錢或不準給若欲收拾原錢則有非該鎭將所能爲云旣屬本營句管則錢穀亦係軍需不可任其疏虞若自禁營收捧則自是該營吏卒其勢甚易當初劃給錢二千五百兩自該營還爲收捧而其代則亦自禁營更爲準數給代自該鎭主管收放則在禁營別無所損在該鎭亦甚便好矣從之
정조 18년 · 강
命壯勇營軍器所用加時木自湖南左右水營斫取待明春漕船付送
정조 18년 · 목
該營提調鄭民始啓言軍器色鳥銃不敷今方連爲新造而加時木舊儲盡用以年例所捧太半不足全羅左右水使處以各五百箇斫取待明春嶺湖漕船上來時從便付送之意請知委從之
정조 18년 · 강
命北漢城餉若値停退除耗之時以畿內他衙門穀給代輸納以爲支放之需
정조 18년 · 목
總戎使鄭民始啓言各邑移轉今已盡分城餉節目將爲啓下而第有一事稟定者城餉餘穀不及二萬石自昨冬僅僅收拾今爲四萬石零而旣罷添餉條此後更無添益之道謹守此數不至虧欠然後庶無不成樣之歎道臣之不得停退代錢捧留雖已定式而若或有不得不停退除耗之時則支放不足勢將如前請得原餉而放料則原數又將耗縮誠甚可悶外方支放之需亦有給代之規北漢校卒比諸外方校卒緊歇自別城餉之於各衙門穀輕重亦異日後若値停退除耗之時則耗條以京畿他衙門穀給代輸納之意請定式從之
정조 18년 · 강
命總廳所管德池屯稅飭地方官協力收捧如或不勤擧行自本廳草記重勘
정조 18년 · 목
總戎使鄭民始啓言本廳需用專靠德池屯稅而年來屯稅漸次減縮比諸數十年前殆不及半數本廳之不成樣多由於此究厥弊端專由於屯民之百般肆惡不爲應稅而然營邑則一聽民訴而全不顧藉有非京廳將校所能威制而收拾軍需之所資給決不可一任頑民之乾沒不可無別樣變通以爲復舊之道此後則地方官協力收捧如有恃惡頑拒之類各別嚴治以懲他人而該地方官若或不勤擧行則自本廳草記重勘之意請定式申飭從之
정조 18년 · 강
命香室書寫忠義如有可汰之罪自勳府往復政院略倣進來之規
정조 18년 · 목
承旨李羽晉啓言香室書寫忠義旣自政院取才啓下則勳府似不當謂以忠義直爲汰去而日前書寫忠義自該府汰去之後所謂取才之徒別無善書者尙未差代事極可悶蓋其人雖至微任則不輕請今後則書寫忠義之汰易專屬本院請定式施行從之敎以如有可汰之罪往復該房略倣進來之規使該堂亦不至於全不相關可也
정조 18년 · 강
還給禮判金載瓉三度呈辭兵判具庠加給由
정조 18년 · 목
因庠三度呈辭敎以加給由牌招開政
정조 18년 · 강
以金載瓉爲吏曹判書黃昇源爲參判金履翼爲參議前望也
정조 18년 · 강
命領相洪樂性冬至兼謝恩正使之任今姑許副以耆社外大臣擬入皇帝卽位六十年進賀使別爲差出
정조 18년 · 목
敎曰領相陳懇若此冬至兼謝恩正使之任今姑許副今日政以耆社外大臣擬入又敎曰明年卽皇帝卽位六十年也當有進表稱賀之擧進賀使今日政別爲差出拜表吉日以十月念後推擇事分付該曹
정조 18년 · 강
兵曹判書具庠陳病乞遞賜例批
정조 18년 · 강
有政吏曹判書金載瓉參判黃昇源兵曹判書具庠進
정조 18년 · 목
以李在學爲禮曹判書李身晦爲戶曹參判閔台爀爲知義禁鄭昌順爲藥院提調朴宗岳爲冬至兼謝恩正使金履素爲進賀正使鄭大容爲副使鄭尙愚爲書狀官崔獻重爲北評事安相普金麟瑞金弘章韓濞韓泰相印重載玄重鉉吳泰瑞爲同知崔光彥崔德麟呂光尹金振樂韓國弼洪五範爲僉知同知僉知老職人同知二望筒僉知二望筒首副末擬幷批下
정조 18년 · 강
命拯活民命人扶安金振郁賞加
정조 18년 · 목
全羅監司李書九狀啓以爲扶安縣監李福潤牒呈內康津良人金德龍等十名來告內渠等商賈次同騎一船自靈光七山前洋貿載魚物向往忠淸道江鏡浦矣五月二十三日到古群山後洋捽遇風浪船板動退水滿船中死在頃刻故以纜索竝繫十人之腰於帆席隨風漂轉者凡爲四晝夜而俱無省覺之際扶安金振郁持船來到極力拯濟載歸渠家多般救護使十箇幾死之命幸得次第回甦如此義氣之人特施褒賞之典云故金振郁招致査問則所告內五月二十六日獨騎漁艇出往七山前洋爲風所驅還到古群山後洋忽於外洋稍間之處如有數多人漂沒之狀故冒涉風浪急往見之則果有十人束腰帆席半生半死故卽以櫓木鉤而牽曳盡數拯出云金振郁之扁舟冒險拯救十人濱死之命者誠爲可尙合有論賞激勸之道令該曹考例稟處敎以扶安金振郁獨騎一葉漁艇冒涉七山險洋拯救十人何惜一資賞加令該曹口傳下批俾遐土瞻聆知重民命之意官敎卿其祗受卽爲曉諭出給事回諭
정조 18년 · 강
命從浦萬戶金宗喆令兵判決棍
정조 18년 · 목
江界邊將例有赴防之規而宗喆辭朝日入侍下詢之際不能仰對也
정조 18년 · 강
命都總經歷金坊相換
정조 18년 · 목
因兵曹監軍單子敎以在外人口傳相換
정조 18년 · 강
進御淸肺湯一貼淸暑六和湯一貼
정조 18년 · 강
召見藥院提調鄭昌順副提調鄭大容于誠正閣
정조 18년 · 목
藥院請診也○予曰膈氣煩菀癤候牽癢寢睡之節達宵未穩連進涼劑又用膏藥而亦無顯勝之效所謂皮載吉者無靈莫甚也昌順曰大抵醫術類皆如此皇明世宗朝適患玉候痞症有一庸醫進奏曰若用金鎖匙則卽效矣世宗從其言進御而果卽差勝自此稱名醫矣厥後連進金鎖匙而少無顯勝之效一世之盛稱名醫者還爲前日之庸醫云矣予曰今番陳賀使左相當入去而行李周旋想必難便勢將不得已許勉此外則皆有頉無可入送之人昨與總戎使已言之矣卿則曰何如昌順曰專對之責所重在焉臣雖不敢稱老而年迫七十出疆之任恐難稱塞矣
정조 18년 · 강
罷禮曹參判李義弼參議尹行元職遞差禮曹判書李在學拿問司圃別提尹在益
정조 18년 · 목
敎曰莫重薦獻與啓本有相左者該署該曹事萬駭然當該堂上幷罷職雖以判堂言之出肅之後不卽校正亦爲遞差該署官員令該府拿問處之
정조 18년 · 강
定書寫忠義實職差擬之式仍飭內閣致察入直官勤怠
정조 18년 · 목
敎曰惟予夙宵一心在於奉先祀典卽奉先中一事於昭降監之理係於致精致潔苾苾芬芬之謂明祀吉蠲爲饎之謂孝享一有欠焉不若不祭此所以申戒齋官屢飭有司俾盡誠敬仰冀垂歆者也廟宮陵園之入役熟手別創七十料窠豈爲渠輩而然寔爲祀典所重則香祝之所關尤有倍於祭物熟設廟號尊號之敬書專委於書寫忠義忠義得人然後祝板香封可以十分精潔昨日適因秋冬六朔殿宮陵園例封香單之請押有怳然覺得者至重至嚴之文書楷草相雜職由於渠輩看作苦役必欲規避致有此欠敬此皆酬勞奬勩反讓繖扇忠義以是之故年前至有誤書莫重字之事每一思之豈勝悚然欲矯弊端莫如疏鬱而張錫周一人特敎收用之後未聞更卽鱗次修擧然則受敎也通編也將爲束閣之空言是豈爲所重之意乎賓參守奉各一窠之屬之忠義卽爲渠輩疏鬱之大政其後書寫忠義意謂亦在於通融差除之中矣今聞不然云自今更爲定式書寫忠義與入番諸忠義通融差擬實職而多寡不敵當有畵一排定之式此則令該府論理草記如是定式之後其所取才尤宜審愼乙酉受敎何等嚴截而近來不擇猶復若前今後該府首堂與該房承旨眼同取才至於傳寫之時必盥手對準之際具公服無敢違越大抵香室本隸於校書館至今爲館官輪番之所而近又爲內外閣則入直官之勤怠內閣提學以下例兼提擧副提擧校理正字者其可不銳意致察乎以此傳敎香室及內閣勳府揭板亦爲載錄於政院禮房便覽
정조 18년 · 강
判府事朴宗岳上箚賜批
정조 18년 · 목
箚略曰臣於日昨伏奉恩命以臣爲冬至兼謝恩正使念臣向叨是任也終未免僨事司直之地人言峻發聲罪狼藉至曰辱國貽羞又曰專對之任不可責之於人蓋其爲說不諒事實之如何操切凌踏無復餘地至今追思尙切悸懍今若諉以事屬稍久義重往役復此冒沒膺命則非但臣心之自恧其在廉防所係亦豈細故也哉伏乞聖明亟許變通以重使命以靖和義批以引義甚過矣且左相則躝跚之難强在所體諒此行無出卿右卿須安心治行仍命遣史官傳諭
정조 18년 · 목
以宣傳官射會單子敎以講之不勤猶且嚴飭則名以武臣不嫺操弓十巡未滿四矢者至於四人之多近日以罰射勸奬之意果安在哉此試記勿施明日更爲射會又未滿四矢令監試將臣卽其地猛棍草記○以宣傳官試講單子敎以講陣事飭令何如而一廳之中居不至於十三人之多其不能勤習可知萬萬駭然稍待生涼當爲親試抽栍捧講又或一毫不勤一不者卽其地嚴棍俱不者棍汰以此傳敎令兵曹書入於來頭親試時試記行首宣傳官若能這這檢飭豈有是乎爲先記過○以宣傳官講陣居首人別單敎以銀帶不遠金榜邈然如許殘生前所未聞加之講又居不可知伎倆止此至於都畵居首自歸毛將焉傅免棍幸矣論賞猥矣別單勿施此後嚴飭
정조 18년 · 강
命寧陵參奉黃載天改差
정조 18년 · 목
禮曹啓言卽接寧陵別檢所報則本陵來六朔朔望焚香香今二十八日當爲祗受陪進而新除授參奉黃載天方在草土中別檢今方入直受香無人云請參奉黃載天今姑改差其代令該曹口傳差出允之
정조 18년 · 강
以金世淳爲寧陵參奉口傳和仕也